**Nakskov Roklub**

**Ordinær Generalforsamling**

**Onsdag den 27. februar 2019**

**Pkt. 2**

**Formandens –og udvalgsformændenes beretning for 2018**

Så er der endnu gået et år, og vi skal igen se tilbage på de ting, der er sket i vores klub. Der er sket mange ting, der har været mange udfordringer, og dem vil der også blive mange af i fremtiden.

Året startede stille og roligt ingen højvande som i 2017. Vi fik dog en forsikringsudfordring da en nyindkøbt kajak desværre blev skadet under transport til svømmehallen dette medførte nogle grimme skrammer. Vores forsikringsselskab blev kontaktet og var meget lydhør over for problemet. Der skulle blot indsendes billeder af skaderne samt et prisoverslag på udbedring af disse. Da reparationsudgifterne var ret høje indvilgede forsikringsselskabet i at udbetale nyværdien af kajakken minus selvrisiko. I alt fik vi KR. 10.395, - udbetalt.

Indberetninger af medlemstal til det Centrale Medlemsregister er næsten kørt ind. Dog er det offentlige stadig lidt bagud, da vi stadig skal indberette særskilt il kommunen. Aktiviteter for unge under 25 skal stadig indberettes særskilt.

Der har i 2018 været afholdt 12 bestyrelsesmøder inkl. det konstituerende møde.

Tilskuddet fra det offentlige til aktiviteter er faldet ca. 27 % i forhold til 2108. Der arbejdes stadig fra Lolland Sportsråds side på at få ændret dette. Vi kan til gengæld glæde os over at lokaletilskuddet er steget fra i 2017 at være KR. 3.780 , - til i 2018 at være på KR. 6.796, -

Fremadrettet de næste tre år vil driftstilskuddet være på godt KR. 10.000, - Dette skyldes at de regnskabstal vi har haft på regnskabet de sidste tre år har været ret høje pga. det

vedligeholdelsesarbejde, der har været på vores klubhus. Dette gav kasseren og formanden en del arbejde, da man hos Kultur – og Fridtid forlangte bilag på alt. Men arbejdet har jo båret frugt, så derfor betyder det ikke noget, at det tog lidt tid.

Vi kan fremover kun sætte vores lid til, at kommunen får øjnene op for, hvad det er, der laves af arbejde i frivillige foreninger, så dem med egne klubhuse bliver tilgodeset på samme måde, som de foreninger der er i kommunaltejede bygninger.

For at få det hele til at hænge sammen søger klubben stadig en masse fonde samt lede efter annoncører m.m. Men som jeg tidligere har nævnt, gør det offentlige Danmark et stort indhug i fonde. Både stat, region og kommunerne står nærmest i kø for at plyndre

fondene. Men lad os håbe på politikkerne snart får øjnene op for, hvad det er de har gang i. De gør jo meget ud af at fortælle, at vi er foreningernes land.

Lolland Kommune gør trods de store besparelser en forskel ved at finde midler til foreningerne. Der lyttes meget til Sportsrådet og til Folkeoplysningsudvalgets indstillinger og indsigelser. Her kan jeg nævne, at der stadig arbejdes meget intens på at øge tilskuddene til foreninger med egne klubhuse.

Vi har i klubben i 2018 fået tildelt nogle få midler til hjælp til materiel . Vi har fået KR. 15.000, - SFDS´s Fond til indkøb af 1 stk. trailer til transport af kajakker. Desuden har vi fået KR. 3000, - fra Lollandsfonden og KR. 12.500, - og fra Lolland Kommunes ”Udviklingspulje til Sportsrekvisitter” til indkøb af kajakmateriel. Fra tre medlemmer har vi modtaget et pænt beløb gennem gavegiroordningen. En stor tak til giverne. Alt sammen noget klubben er meget glade for.

Med udgangen af 2017 havde klubben 62 aktive medlemmer og 20 passive medlemmer. Ved udgangen af 2018 har klubben stadig 62 aktive medlemmer, men 21 passive medlemmer. Vi ligger altså ved slutningen af 2018 på samme niveau som året før. Til gengæld ser det ud til at mange af de kajakroere, der deltog i kajakinstruktionerne i 2018 vil melde sig ind, som fuldgyldige medlemmer i 2019. Det er dejligt og rigtig positivt.

Vi skal dog stadig arbejde på at få flere nye medlemmer. Jeg håber vi 2019 kan holde et til to ”Åbent Hus” arrangementer som vil give gevinst. Det bør allerede være i begyndelsen af maj måned.

Lad os være fælles om forøgelsen af medlemstallet. Det vil være til klubbens og vores eget bedste.

I 2018 skulle vi have haft et samarbejde med Nakskov Skibsværfts Roklub omkring ”Aktiv Ferie” men dette blev desværre ikke til noget pga. for få tilmeldte. Der skulle også have været samarbejde omkring ”idræt i skolerne”, men dette er ikke skudt i gang endnu. Klubbernes roere har dog deltaget i roning hos hinanden.

Nakskov Roklub har haft besøg af elever fra Byskolen som i flere forgående år. Samarbejdet mellem Byskolen og Nakskov Roklub skulle gerne udbygges. Vi fik i foråret 2018 lovning på to roergometre, som er ejet af ”Ronetværk Sydhavsøerne” disse to ergometre vil blive stillet til rådighed for skolen i en periode i 2019 Vi har ergometrene til låns i ca. et år, de overtages ca. 1. april 2019

Vores materiel har i vinterperioden igen gennemgået de nødvendige reparationer med materialeforvalteren som koordinator og med hjælp fra en hel del medlemmer.

Der er investeret en hel del i nye havkajakker. Ikke mindre end fem havkajakker er det blevet til, hvoraf de tre er helt nye, og to som er købt brugt. Desuden har klubben fået en havkajak forærende af Anne Lise Petersen, som jeg her vil takke mange gange. Det er altså blevet til seks kajakker mere i vores flåde af kajakker. Vi har sat en af vores 2X/2 – til salg, men det er ikke lykkedes at sælge den endnu.

På vores klubhus er der i det forgangne år kun foretaget den almindelige og nødvendige vedligeholdelse. Til gengæld har klubben måtte investere i en container mere til opbevaring af kajakker. Den er efter aftale med Nakskov Havn blevet malet i en grøn farve som falder ind med naturen. Ved samme lejlighed blev den gamle container også malet. Opstillingen og placeringen af containerne er også blevet godkendt af Nakskov Havn. For at vi skulle kunne bruge containerne på en fornuftig måde blev der lagt SF - sten foran. Der er her lavet et pænt stykke arbejde af nogle af klubbens medlemmer. En stor tak for det.

Bådpladsen foran klubhuset skulle også have lagt de SF – sten der lå omme bagved. Men efter at flere borgere havde ytret, at det ikke så så pænt ud, tilbød Nakskov Havn efter en mindre forhandling at lægge en helt ny flisebelægning. Dette er dog ikke gjort endnu, men ledelsen på Havnen har lovet det bliver færdiggjort inden Standerhejsningen. Der vil også blive arbejdet videre med at få asfalteret indkørslen til klubben, ligesom der omkring området bag vores klubhus også arbejdes på, at få en løsning så det bliver rigtig pænt.

Rengøring af klubhuset ja det er blevet gjort ved hjælp af en person fra Jobcentret, som også malede containerne . Enkelte af medlemmerne har også været flinke til at hjælpe med rengøringen. Men i fremtiden er det nok slut med hjælp fra Jobcentret da denne form for ydelser ikke mere må finde sted uden betaling. Løsningen fremover kan måske blive, at vi i klubben laver rengøringshold, dette fungerer i mange roklubber, så må det også kunne fungere her hos os. Og hvis vi hjælper hinanden med at holde orden, her tænker jeg på almindelig daglig rengøring efter brug af baderum, toiletter og opholdslokaler så bliver rengøringen lettere at gå til.

Nakskov Roklub har også fået tildelt en hjertestarter med et tilhørende specielt førstehjælpskursus (førstehjælp til søs) som dog først afholdes i 2019 Dette er kommet istand ved hjælp af Trygfonden og DFfR samt DKF. Der vil i begyndelsen af sæsonen blive afholdt et mindre introduktionskursus i hjertestarterens brug, men vi skal først have instruktøren gjort klar igen efter, at han har gennemgået et par knæoperationer.

Hvordan er vores arrangementer forløbet. Det startede med en velbesøgt Standerhejsning søndag den 25. marts, hvor Standerhejsningstalen blev holdt af Tine Vinther Klausen, og hvor vi fik døbt et stk. 4+INR samt to havkajakker. Musikken ved Standerhejsningen blev leveret af ”Nakskov Blæserne”. I begyndelsen af maj fik vi døbt de fem nyindkøbte havkajakker. Vi startede dagen med morgenkaffe. Efterfølgende var der lagt op til fællestur på Fjorden, hvor op til flere kajakroere deltog, men desværre kun en inrigger. Men turen som bl.a. gik til Enehøje forløb rigtig godt. Vi har deltaget i flere kredsarrangementer bl.a. på Alstrup Strand, Aftenroning i Nykøbing F. Roklub og tur til Nysted. Der har været aftenroning som kredsarrangement i klubben, hvor faktisk alle inriggere og kajakker var på vandet. Klubbens kajakroere har været på flere endagsture med en hel del deltagere bl.a. til Gavnø og Nysted. Af andre ture kan specielt nævnes en Marathon roning til Kragenæs på ca. 42 km en rigtig stor succes men hård.

Langdistancekaproerne har med det ene hold deltaget i samtlige fem langdistanceregattaer i 2018 med medaljeplaceringer i dem alle. Desuden har der været deltagelse i Copenhagen Harbour- race. Ungdomsroernes har desværre kun deltaget en gang. Men flot gået af vores seniorer.

Roningen i 2018 er generelt gået rigtig godt vedrørende antal kilometer og ture. Sammenlagt er der af egne roere roet **19.413 km** på 1856 ture mod **16.134 km** på 1.708 ture i 2017 Altså en pæn fremgang. Af disse kilometer er de **5.430 km** roet af kajakroere på 488 ture mod **2.253 km** i 2017 også her en pæn fremgang.

I alt med gæsteroere er der roet **22.838 km** på 2013 ture. Gæsterne udgør de **3.425** km på 157 ture. Af gæster har der været 122 heraf 31 skoleelever.

Som tidligere nævnt har vi afholdt kajakinstruktion/skole med et pænt antal deltagere. Dette blev afholdt på Hestehovedet under betryggende forhold med klubbens kajakinstruktør Johnny Madsen som tovholder. Kurset må betegnes som en succes.

Før opstart på kurset var der introduktion i Nakskov Svømmecenter for evt. interesserede både af egne roere og nye roere. Tak til Johnny og hans hjælpere for deres indsats.

Instruktionen i almindelig roning er forgået løbende, men her skal der arbejdes videre på at få stablet en egentlig roskole på banen, som kan afholdes over en weekend. Det skal selvfølgelig stadig være muligt, at få instruktion på almindelige ro aftener.

Vinterroningen har i den forgangne vintersæson ligget stille. Bestyrelsen henholdte sig til, at der ikke var en uddannet langtursstyrmand til de bådehold der måtte være samt, at bådepladsen skulle renoveres. Vi har nu haft et par medlemmer på langturstyrmandskursus, så denne side af sagen skulle være i orden. Jeg selv er af den opfattelse, at en erfaren korttursstyrmand har de nødvendige kompetencer. DFfR har ingen særlige krav omkring vinterroning. Vores vinterroningsreglement trænger derfor til en kraftig revision.

Svømning som vi har haft på programmet siden 2016 er stadig populært og kører med stor succes. Vi må betragte det som værende en del af vores faste tilbud.

Vi har i 2018 som foregående år haft rigtig mange gæsteroere og i den kommen sæson bliver det ikke mindre. Allerede er der booket for udlejning otte gange. Rigtig mange har forespurgt om mulighederne for at komme til Nakskov både kajakklubber og roklubber. Bl. a. går DFfR´s langtur i år til Nakskov Fjord og denne bliver i de første to uger af juli. Her forventes ca. 42 roere, som dog skal bo i campinghytterne på Hestehovedet, men med Nakskov Roklub som base. Så der bliver rigeligt at se til. Dejligt at vi kan være med til at gøre reklame for både Nakskov By og Fjord.

Vores økonomi for 2018 er trods røde tal ikke faretruende. Men vi må sande, at ting ikke holder evigt, og at fortidens synder indhenter os, og at vores materiel bliver brugt rigtig meget. Derfor er der brugt en del penge på vores materiel samt på større ny investeringer. Dette bl.a. for at tiltrække nye medlemmer til både roområdet i robåde samt i kajakker.

Kajakroere med egen kajak betaler ikke for opbevaring af deres kajakker, men da vi pt. kun har begrænset antal pladser til rådighed, kan hver enkelt kun have en opbevaret. Kajakkerne opbevares på eget ansvar og egen forsikring.

Det vil, som det har været tidligere kun være bestyrelsens medlemmer, der fortager indkøb.

Transportudgifter til bestyrelsen afregnes efter benzin/diesel samt færgekvittering.

Økonomi er et nøgleord. Og klubbens ve og vel afhænger af denne. Så derfor en opfordring til alle klubbens medlemmer, gør lidt reklame for klubben, så vi kan få nogle flere medlemmer.

Henning Clemmesen kom med en god idé på GRINs generalforsamling. Det var kontakt til ”Ældresagen” dette er gjort. Vi mangler bare en dato for et møde.(dette er ved at blive aftalt).

Det med selve regnskabet vil jeg overlade til kasseren, når vi kommer så langt.

Hvad med fremtiden ??? Ja – det er svært at spå om, men som jeg tidligere har nævnt, vil en øgelse af medlemstallet gøre underværker. Vi arbejder sammen med Nakskov Skibsværfts Roklub omkring mange ting, så måske et yderligere samarbejde med dem kunne være med til at øge medlemstallet. Lad os håbe samarbejdet fortsætter i en positiv ånd. Lad os tage positivt imod de tilbud vi får fra dem. Og modsat skal deres roere også være velkomne hos os.

Vi skal også rette blikket mod os selv på den sociale del af klublivet. Alle ugens dage er for hele klubben. Vi skal ikke dele os op i klikker. Man bør nødvendigvis ikke kun bruge tirsdage og onsdage til at ro. Ro alle dage. Kajakroeren bør også ro på alle dage. Vi burde bruge alle ugens dage i det omfang vi har tid og mulighed. Benyt jer af muligheden. Fra min side kunne jeg også ønske mig, at vi i løbet af sæsonen havde nogle flere fællesaftener med f.eks. grill – arrangementer som afslutning på en roaften/dag.

Det tilbud vi fik fra Lolland Kommune sidste år om, at benytte krolf – banen ved Nybro har vi ikke hørt til længe, da banen ikke er helt færdig. Denne aktivitet var tiltænkt det sociale, således man var sammen om noget, når vejret ikke tillader at komme på vandet. Der er endnu engang søgt om støtte til indkøb af udstyr.

Jeg savner større opbakning til klubbens forskellige arrangementer, så som fælles roture og fester. Men lad os håbe på at vi i 2019 kan indhente noget af det forsømte.

Danmarksmesterskaberne i Langdistancekaproning nærmer sig med hastige skridt. Dagen hvorpå det løber af stablen er den 24. august. Et spændende arrangement som jeg forventer mig meget af. Sideløbende med denne regatta vil der blive afholdt en Coastal – regatta på en trekant bane i Savnsø Vig med udgangspunkt i Nakskov Skibsværfts Roklub. Nakskov Roklub vil være administrativ tovholder på begge regattaer. Regattaerne vil blive markedsført under ”Lollands Havørn”.

Lad os håbe på godt vejr og håbe på et godt samarbejde de to klubber imellem.

Jeg vil til slut i min beretning gerne have lov til at rette en stor tak til klubbens næstformand, som under min sygdom i slutningen af året har varetaget mine pligter bl.a. ved møder ud af huset, også en stor tak til resten af bestyrelsen for det arbejde de ligeledes har udført.

Tak til vore sponsorer og annoncører for den støtte de har ydet os. Tak til Lolland Kommune/Kultur & Fritid for den positive måde vi er blevet behandlet på. Tak til Park Vej & Aktivering, Jobcentret og Lolland Havne (Nakskov Havn).

Tak til klubbens medlemmer for det arbejde der er lagt i klubben. Jeg håber på et godt og konstruktivt samarbejde med klubbens medlemmer i 2019

En stor tak skal også lyde til klubbens webredaktør Leif Thygesen for det store arbejde, der er lagt og lægges i, at vores hjemmeside altid er ajourført. Rigtig flot arbejde. Tak Leif.

Jeg håber på at sæson 2019 vil blive lige så god og helst bedre end 2018. Jeg vil i hvert fald gøre mit hertil.

Som en sidste afsluttende bemærkning vil jeg komme med et citat af Dronning Elizabeth II i forbindelse med de afsluttende Brexit – forhandlinger i England.

***”Hver generation møder selvfølgelig nye udfordringer og muligheder. Når vi leder efter nye svar i en modernet tid, er jeg personlig tilhænger af prøvede og testede veje, såsom at tale pænt til hinanden og respektere forskellige holdninger og søge kompromis og aldrig miste det store billede af syne”.***

**Tak!**

Nakskov onsdag den 27. februar 2019

Poul-Erik Wulff-Høyer

Formand